**Αντρέα ντελ Βερρόκκιο**

Γέννηση: Φλωρεντία

Σπουδές: Στο εργαστήριο του μεγάλου γλύπτη της Πρώιμης Αναγέννησης Ντονατέλο και σε εργαστήριο χρυσοχοΐας.

Χαρακτηριστικά.

Ήταν πολύ σημαντικός γλύπτης με μεγάλη τεχνική δεξιότητα. Τα έργα του, τόσο τα γλυπτά όσο και τα ζωγραφικά, διακρίνονται για την λεπτότητα της τεχνικής επεξεργασίας, την αίσθηση της κίνησης και τη σχεδίαση των μορφών με προοπτική. Ο Βερρόκιο μελέτησε το γυμνό σε διάφορες στάσεις και ασχολήθηκε με τη λεπτομερή σπουδή της φύσης. Έχει σωθεί μόνο ένα δείγμα της τέχνης του σε πολύτιμο μέταλλο, ενώ τα αγάλματά του συγκαταλέγονται στα αριστουργήματα της ιταλικής γλυπτικής.

**Ντονάτο ντι Νικολό ντι Μπέττο Μπάρντι (Ντονατέλο)**

Γέννηση : Φλωρεντία

Υπήρξε ο σημαντικότερος φλωρεντινός γλύπτης του 15ου αιώνα και ένας από την αξιόλογη ομάδα καλλιτεχνών ( στην οποία ανήκαν και οι φίλοι του Αλμπέρτι, Μπρουνελέσκι και Μαζάτσιο ) που δημιούργησαν το αναγεννησιακό ύφος στη Φλωρεντία. Στο διάστημα από το 1404 έως το 1407 εργάστηκε ως βοηθός του Γκιμπέρτι, αλλά ανέπτυξε ένα δικό του ύφος, που απείχε πολύ από τη γοτθική κομψότητα του ύφους του δασκάλου του. Φιλοτέχνησε γλυπτά για τον Καθεδρικόο Ναό της Φλωρεντίας και το Ορ Σαν Μισέλ.Το 1430-32 επισκέφθηκε τη Ρώμη, όπου επηρεάστηκε πολύ από την αρχαία τέχνη. Από το 1443 έως το 1453 ο Ντονατέλο είχε ως έδρα του την Πάντοβα, ενώ μετά το 1453 και ως το θάνατό του έζησε κυρίως στη Φλωρεντία.

Χαρακτηριστικά.

Αν και εργάστηκε κοντά στο Γκιμπέρτι ανέπτυξε ένα δικό του ύφος που απείχε πολύ από τη γοτθική κομψότητα του ύφους του δασκάλου του. Τον απασχολούσε η απόδοση της συναισθηματικής έντασης και διακρινόταν για την οξυδερκή ψυχολογική του ενόραση. Παράλληλα συνυπήρχε μια τολμηρά πρωτότυπη τεχνική που αποδεικνύει πόσο απασχολούσε τον Ντονατέλο το οπτικό αποτέλεσμα των έργων του. Λάμβανε ιδιαίτερα υπόψη του τη θέση από την οποία θα τα έβλεπε κανείς, προσαρμόζοντας τις αναλογίες των μορφών. Η επιρροή που δέχθηκε από την αρχαία τέχνη φαίνεται καθαρά στα περισσότερα έργα του. Το έργο του άσκησε τεράστια επιρροή τόσο σε ζωγράφους όσο και σε γλύπτες, αλλά ο αληθινός πνευματικός του κληρονόμος ήταν ο Μιχαήλ ΄Αγγελος.

**Μικελάντζελο ντι Λοντοβίκο Μπουοναρότι Σιμόνι (Μιχαήλ Άγγελος)**

Γέννηση : Φλωρεντία

Είχε αριστοκρατική καταγωγή και συνάντησε την αντίθεση της οικογένειάς του για να σπουδάσει ζωγραφική. Μαθήτευσε κοντά στον Γκιρλαντάγιο και τον Μπερτόλντο ντι Τζοβάνι.΄Εζησε και δημιούργησε όχι μόνο στη Φλωρεντία, αλλά και στη Μπολόνια (1494) και στη Ρώμη(1496-1501,1505-1516,1534). Υπήρξε μια από τις σημαντικότερες μορφές της Αναγέννησης και στα τελευταία χρόνια της ζωής του μια από τις φυσιογνωμίες που διαμόρφωσαν το Μανιερισμό.΄Αφησε πολύ σημαντικά γλυπτά, ενώ με την εικονογράφηση της Καπέλα Σιξτίνα στο Βατικανό αναγνωρίστηκε ως ο μεγαλύτερος ζωγράφος της εποχής του. Ο ίδιος θεωρούσε τον εαυτό του μεγάλο γλύπτη, στα τελευταία όμως χρόνια της ζωής του συγκέντρωσε το ενδιαφέρον του κυρίως στην αρχιτεκτονική, τομέα όπου το ανάστημά του είναι τόσο μεγάλο όσο στη ζωγραφική και στη γλυπτική. Η πιο σημαντική παραγγελία ήταν η ολοκλήρωση του ναού του Αγίου Πέτρου στο Βατικανό, τα έργα του οποίου είχαν αρχίσει από το 1506. Το έργο δεν ολοκληρώθηκε πριν το θάνατό του, συνεχίστηκε όμως με βάση τα σχέδια του.

Χαρακτηριστικά.

Όταν ήταν νέος είχε μελετήσει τις νωπογραφίες του Τζιότο και του Μαζάτσιο και τη γλυπτική του Ντονατέλο. Εμπνευσμένος απ' αυτούς καθώς και από την αρχαία γλυπτική, ανέπτυξε ένα ιδεώδες βασισμένο στη φυσική εκφραστικότητα του ανδρικού γυμνού. Στη ζωγραφική και στη γλυπτική τα μέσα έκφρασης του Μιχαήλ ΄Αγγελου περιορίζονται σχεδόν αποκλειστικά στην ηρωική, ανδρική μορφή, συνήθως γυμνή, αλλά σε αυτό το πεδίο κυριάρχησε με υπεροχή, όπως κανένας άλλος καλλιτέχνης πριν από αυτόν αλλά ούτε και μεταγενέστερα. Η χάρη και η μεγαλοπρέπεια των έργων του άσκησαν τεράστια επίδραση.